Publication: Magyar Közlöny
Issue: MK-1998-6 (Year: 1998, Number: 6)
Era: 1990-2004
Section: 1933. évi VII. törvénycikk tartalmazta a háború áldozatai
Paragraph Index: 403

1933. évi VII. törvénycikk tartalmazta a háború áldozatai veszteségeinek mérséklésére szolgáló hadigondozás szabályait. Az első világháború befejezését követően több mint egy évtizeden keresztül kormány- és miniszteri rendeletek bonyolult rendszere szabályozta a kérdést, a fenti törvény ezt váltotta fel. A törvény alapelve volt — amint azt a miniszteri indokolás is megállapította —, hogy a hadigondozottak csak az állam mindenkori teherbíró képességéhez mérten részesülhetnek pénzbeli ellátásban. A törvény vagyoni cenzust csak a hadiözvegyekkel szemben állított föl, de lehetőséget biztosított a kedvező vagyoni viszonyok között élő hadirokkantak alacsonyabb hadirokkantsági fokba sorolására. A törvény I—IV. járadékosztályba rendelte sorolni az ellátásban részesülő hadirokkantakat aszerint, hogy kereső- és munkaképességük a hadiszolgálattal okszerű összefüggésbe hozható fogyatkozásuk következtében — legalább 25%-ban — tartósnak látszóan csökkent (11. §).

Source: https://magyarkozlony.hu/hivatalos-lapok/4ba9a012b245c229a8d31c5e76f17149252f0a38/dokumentumok/f1f2bdc0003ef9e051eaf69b624cfa9a0d1bf599/letoltes